% tex2asc-version: 0.1
%
%    Propertius Monobiblos.
%
%    Contributor: Konrad Schroder <perseant@u.washington.edu>
%
%    Original publication data:
%        Mueller, Lucian.  _Sex._Propertii_Elegiae_.  Lipsieg:
%            Teubner, 1898.
%
%    Version: 0.01 (Beta), 7 September 1994
%
%    This file is in the Public Domain.
%
\input ks_macros.tex
\poetrysize
\raggedbottom
%
\centerline{SEXTI PROPERTI ELEGIARVM}
\centerline{LIBER PRIMVS}
\centerline{CYNTHIA MONOBIBLOS}
\bigskip
\beginsection I

{\obeylines\linesbyfive
CYNTHIA prima suis miserum me cepit ocellis,
\quad contactum nullis ante cupidinibus.
tum mihi constantis deiecit lumina fastus
\quad et caput impositis pressit Amor pedibus,
donec me docuit castas odisse puellas
\quad improbus, et nullo uiuere consilio.
et mihi iam toto furor hic non deficit anno,
\quad cum tamen aduersos cogor habere deos.
Milanion nullos fugiendo, Tulle, labores
\quad saeuitiam durae contudit Iasidos.
nam modo Partheniis amens errabat in antris,
\quad ibat et hirsutas ille uidere feras;
ille etiam Hylaei percussus uulnere rami
\quad saucius Arcadiis rupibus ingemuit.
ergo uelocem potuit domuisse puellam:
\quad tantum in amore preces et benefacta ualent.
in me tardus Amor non ullas cogitat artis,
\quad nec meminit notas, ut prius, ire uias.
at uos, deductae quibus est fallacia lunae
\quad et labor in magicis sacra piare focis,
en agedum dominae mentem conuertite nostrae,
\quad et facite illa meo palleat ore magis!
tunc ego crediderim uobis et sidera et amnis
\quad posse Cytaeines ducere carminibus.
et uos, qui sero lapsum reuocatis, amici,
\quad quaerite non sani pectoris auxilia.
fortiter et ferrum saeuos patiemur et ignis,
\quad sit modo libertas quae uelit ira loqui.
ferte per extremas gentis et ferte per undas,
\quad qua non ulla meum femina norit iter:
uos remanete, quibus facili deus annuit aure,
\quad sitis et in tuto semper amore pares.
in me nostra Venus noctes exercet amaras,
\quad et nullo uacuus tempore defit Amor.
hoc, moneo, uitate malum: sua quemque moretur
\quad cura, neque assueto mutet amore locum.
quod si quis monitis tardas aduerterit auris,
\quad heu referet quanto uerba dolore mea!
}
\beginsection II

{\obeylines\linesbyfive
QVID iuuat ornato procedere, uita, capillo
\quad et tenuis Coa ueste mouere sinus?
aut quid Orontea crinis perfundere murra,.
\quad teque peregrinis uendere muneribus;
naturae decus mercato perdere cultu,
\quad nec sinere in propriis membra nitere bonis?
crede mihi, non ulla tua est medicina figurae:
\quad nudus Amor formae non amat artificem.
aspice quos summittat humus formosa colores;
\quad ut ueniant hederae sponte sua melius,
surgat et in solis formosius arbutus antris,
\quad et sciat indocilis currere lympha uias.
litora natiuis persuadent picta lapillis,
\quad et uolucres nulla dulcius arte canunt.
non sic Leucippis succendit Castora Phoebe,
\quad Pollucem cultu non Hilaira soror;
non, Idae et cupido quondam discordia Phoebo,
\quad Eueni patriis filia litoribus;
nec Phrygium falso traxit candore maritum
\quad auecta externis Hippodamia rotis:
sed facies aderat nullis obnoxia gemmis,
\quad qualis Apelleis est color in tabulis.
non illis studium uulgo conquirere amantis:
\quad illis ampla satis forma pudicitia.
non ego nunc uereor ne sim tibi uilior istis:
\quad uni si qua placet, culta puella sat est;
cum tibi praesertim Phoebus sua carmina donet
\quad Aoniam libens Calliopea lyram,
unica nec desit iucundis gratia uerbis,
\quad omnia quaeque Venus, quaeque Minerua probat.
his tu semper eris nostrae gratissima uitae,
\quad taedia dum miserae sint tibi luxuriae.
}

\beginsection III

{\obeylines\linesbyfive
QVALIS Thesea iacuit cedente carina
\quad languida desertis Gnosia litoribus;
qualis et accubuit primo Cepheia somno
\quad libera iam duris cotibus Andromede;
nec minus assiduis Edonis fessa choreis
\quad qualis in herboso concidit Apidano:
talis uisa mihi mollem spirare quietem
\quad Cynthia non certis nixa caput manibus,
ebria cum multo traherem uestigia Baccho,
\quad et quaterent sera nocte facem pueri.
hanc ego, nondum etiam sensus deperditus omnis,
\quad molliter impresso conor adire toro;
et quamuis duplici correptum ardore iuberent
\quad hac Amor hac Liber, durus uterque deus,
subiecto leuiter positam temptare lacerto
\quad osculaque admota sumere et arma manu,
non tamen ausus eram dominae turbare quietem,
\quad expertae metuens iurgia saeuitiae;
sed sic intentis haerebam fixus ocellis,
\quad Argus ut ignotis cornibus Inachidos.
et modo soluebam nostra de fronte corollas
\quad ponebam tuis, Cynthia, temporibus;
et modo gaudebam lapsos formare capillos;
\quad nunc furtiua cauis poma dabam manibus;
omniaque ingrato largibar munera somno,
\quad munera de prono saepe uoluta sinu;
et quotiens raro duxit suspiria motu,
\quad obstupui uano credulus auspicio,
ne qua tibi insolitos portarent uisa timores,
\quad neue quis inuitam cogeret esse suam:
donec diuersas praecurrens luna fenestras,
\quad luna moraturis sedula luminibus,
compositos leuibus radiis patefecit ocellos.
\quad sic ait in molli fixa toro cubitum:
`tandem te nostro referens iniuria lecto
\quad alterius clausis expulit e foribus?
namque ubi longa meae consumpsti tempora noctis
\quad languidus exactis, ei mihi, sideribus?
o utinam talis perducas, improbe, noctes,
\quad me miseram qualis semper habere iubes!
nam modo purpureo fallebam stamine somnum,
\quad rursus et Orpheae carmine, fessa, lyrae;
interdum leuiter mecum deserta querebar
\quad externo longas saepe in amore moras:
dum me iucundis lapsam sopor impulit alis.
\quad illa fuit lacrimis ultima cura meis.'
}

\beginsection IV

{\obeylines\linesbyfive
QVID mihi tam multas laudando, Basse, puellas
\quad mutatum domina cogis abire mea?
quid me non pateris uitae quodcumque sequetur
\quad hoc magis assueto ducere seruitio?
tu licet Antiopae formam Nycteidos, et tu
\quad Spartanae referas laudibus Hermionae,
et quascumque tulit formosi temporis aetas;
\quad Cynthia non illas nomen habere sinat:
nedum, si leuibus fuerit collata figuris,
\quad inferior duro iudice turpis eat.
haec sed forma mei pars est extrema furoris;
\quad sunt maiora, quibus, Basse, perire iuuat:
ingenuus color et multis decus artibus, et quae
\quad gaudia sub tacita dicere ueste libet.
quo magis et nostros contendis soluere amores,
\quad hoc magis accepta fallit uterque fide.
non impune feres: sciet haec insana puella
\quad et tibi non tacitis uocibus hostis erit;
nec tibi me post haec committet Cynthia nec te
\quad quaeret; erit tanti criminis illa memor,
et te circum omnis alias irata puellas
\quad differet: heu nullo limine carus eris.
nullas illa suis contemnet fletibus aras,
\quad et quicumque sacer, qualis ubique, lapis.
non ullo grauius temptatur Cynthia damno,
\quad quam sibi cum rapto cessat amore deus:
praecipue nostri. maneat sic semper, adoro,
\quad nec quicquam ex illa quod querar inueniam!
}

\beginsection V

{\obeylines\linesbyfive
INVIDE, tu tandem uoces compesce molestas
\quad et sine nos cursu, quo sumus, ire pares!
quid tibi uis, insane? meos sentire furores?
\quad infelix, properas ultima nosse mala,
et miser ignotos uestigia ferre per ignis,
\quad et bibere e tota toxica Thessalia.
non est illa uagis similis collata puellis:
\quad molliter irasci non solet illa tibi.
quod si forte tuis non est contraria uotis,
\quad at tibi curarum milia quanta dabit!
non tibi iam somnos, non illa relinquet ocellos:
\quad illa feros animis alligat una uiros.
a, mea contemptus quotiens ad limina curres,
\quad cum tibi singultu fortia uerba cadent,
et tremulus maestis orietur fletibus horror,
\quad et timor informem ducet in ore notam,
et quaecumque uoles fugient tibi uerba querenti,
\quad nec poteris, qui sis aut ubi, nosse miser!
tum graue seruitium nostrae cogere puellae
\quad discere et exclusum quid sit abire domum;
nec iam pallorem totiens mirabere nostrum,
\quad aut cur sim toto corpore nullus ego.
nec tibi nobilitas poterit succurrere amanti:
\quad nescit Amor priscis cedere imaginibus.
quod si parua tuae dederis uestigia culpae,
\quad quam cito de tanto nomine rumor eris!
non ego tum potero solacia ferre roganti,
\quad cum mihi nulla mei sit medicina mali;
sed pariter miseri socio cogemur amore
\quad alter in alterius mutua flere sinu.
quare, quid possit mea Cynthia, desine, Galle,
\quad quaerere: non impune illa rogata uenit.
}

\beginsection VI

{\obeylines\linesbyfive
NON ego nunc Hadriae uereor mare noscere tecum
\quad Tulle, neque Aegaeo ducere uela salo,
cum quo Rhipaeos possim conscendere montis
\quad ulterius domos uadere Memnonias;
sed me complexae remorantur uerba puellae,
\quad mutatoque graues saepe colore preces.
illa mihi totis argutat noctibus ignis,
\quad et queritur nullos esse relicta deos;
illa meam mihi iam se denegat, illa minatur,
\quad quae solet irato tristis amica uiro.
his ego non horam possum durare querelis:
\quad a pereat, si quis lentus amare potest!
an mihi sit tanti doctas cognoscere Athenas
\quad atque Asiae ueteres cernere diuitias,
ut mihi deducta faciat conuicia puppi
\quad Cynthia et insanis ora notet manibus,
osculaque opposito dicat sibi debita uento,
\quad et nihil infido durius esse uiro?
tu patrui meritas conare anteire securis,
\quad et uetera oblitis iura refer sociis.
nam tua non aetas umquam cessauit amori,
\quad semper et armatae cura fuit patriae;
et tibi non umquam nostros puer iste labores
\quad afferat et lacrimis omnia nota meis!
me sine, quem semper uoluit fortuna iacere,
\quad hanc animam extremae reddere nequitiae.
multi longinquo periere in amore libenter,
\quad in quorum numero me quoque terra tegat.
non ego sum laudi, non natus idoneus armis:
\quad hanc me militiam fata subire uolunt.
at tu seu mollis qua tendit Ionia, seu qua
\quad Lydia Pactoli tingit arata liquor;
seu pedibus terras seu pontum carpere remis
\quad ibis, et accepti pars eris imperii:
tum tibi si qua mei ueniet non immemor hora,
\quad uiuere me duro sidere certus eris.
}

\beginsection VII

{\obeylines\linesbyfive
DVM tibi Cadmeae dicuntur, Pontice, Thebae
\quad armaque fraternae tristia militiae,
atque, ita sim felix, primo contendis Homero,
\quad (sint modo fata tuis mollia carminibus:)
nos, ut consuemus, nostros agitamus amores,
\quad atque aliquid duram quaerimus in dominam;
nec tantum ingenio quantum seruire dolori
\quad cogor et aetatis tempora dura queri.
hic mihi conteritur uitae modus, haec mea fama est,
\quad hinc cupio nomen carminis ire mei.
me laudent doctae solum placuisse puellae,
\quad Pontice, et iniustas saepe tulisse minas;
me legat assidue post haec neglectus amator,
\quad et prosint illi cognita nostra mala.
te quoque si certo puer hic concusserit arcu,
\quad (quod nolim: nostros te uiolasse deos!)
longe castra tibi, longe miser agmina septem
\quad flebis in aeterno surda iacere situ;
et frustra cupies mollem componere uersum,
\quad nec tibi subiciet carmina serus Amor.
tum me non humilem mirabere saepe poetam,
\quad tunc ego Romanis praeferar ingeniis;
nec poterunt iuuenes nostro reticere sepulcro
\quad `Ardoris nostri magne poeta, iaces.'
tu caue nostra tuo contemnas carmina fastu:
\quad saepe uenit magno faenore tardus Amor.
}

\beginsection VIII

{\obeylines\linesbyfive
TVNE igitur demens, nec te mea cura moratur?
\quad an tibi sum gelida uilior Illyria?
et tibi iam tanti, quicumque est, iste uidetur,
\quad ut sine me uento quolibet ire uelis?
tune audire potes uesani murmura ponti
\quad fortis, et in dura naue iacere potes?
tu pedibus teneris positas fulcire pruinas,
\quad tu potes insolitas, Cynthia, ferre niues?
o utinam hibernae duplicentur tempora brumae,
\quad et sit iners tardis nauita Vergiliis,
nec tibi Tyrrhena soluatur funis harena,
\quad neue inimica meas eleuet aura preces!
atque ego non uideam talis subsidere uentos,
\quad cum tibi prouectas auferet unda ratis,
ut me defixum uacua patiatur in ora
\quad crudelem infesta saepe uocare manu!
Sed quocumque modo de me, periura, mereris,
\quad sit Galatea tuae non aliena uiae:
ut te, felici praeuecta Ceraunia remo,
\quad accipiat placidis Oricos aequoribus.
nam me non ullae poterunt corrumpere, de te
\quad quin ego, uita, tuo limine uerba querar;
nec me deficiet nautas rogitare citatos
\quad `Dicite, quo portu clausa puella mea est?
et dicam `Licet Atraciis considat in oris,
\quad et licet Hylleis, illa futura mea est.'
hic erat! hic iurata manet! rumpantur iniqui!
\quad uicimus: assiduas non tulit illa preces.
falsa licet cupidus deponat gaudia liuor:
\quad destitit ire nouas Cynthia nostra uias.
illi carus ego et per me carissima Roma
\quad dicitur, et sine me dulcia regna negat.
illa uel angusto mecum requiescere lecto
\quad et quocumque modo maluit esse mea,
quam sibi dotatae regnum uetus Hippodamiae,
\quad et quas Elis opes ante pararat equis.
quamuis magna daret, quamuis maiora daturus,
\quad non tamen illa meos fugit auara sinus.
hanc ego non auro, non Indis flectere conchis,
\quad sed potui blandi carminis obsequio.
sunt igitur Musae, neque amanti tardus Apollo,
\quad quis ego fretus amo: Cynthia rara mea est!
nunc mihi summa licet contingere sidera plantis:
\quad siue dies seu nox uenerit, illa mea est!
nec mihi riualis certos subducit amores:
\quad ista meam norit gloria canitiem.
}

\beginsection IX

{\obeylines\linesbyfive
DICEBAM tibi uenturos, irrisor, amores,
\quad nec tibi perpetuo libera uerba fore:
ecce iaces supplexque uenis ad iura puellae,
\quad et tibi nunc quaeuis imperat empta modo.
non me Chaoniae uincant in amore columbae
\quad dicere, quos iuuenes quaeque puella domet.
me dolor et lacrimae merito fecere peritum:
\quad atque utinam posito dicar amore rudis!
quid tibi nunc misero prodest graue dicere carmen
\quad aut Amphioniae moenia flere lyrae?
plus in amore ualet Mimnermi uersus Homero:
\quad carmina mansuetus lenia quaerit Amor.
i quaeso et tristis istos compone libellos,
\quad et cane quod quaeuis nosse puella uelit!
quid si non esset facilis tibi copia? nunc tu
\quad insanus medio flumine quaeris aquam.
necdum etiam palles, uero nec tangeris igni:
\quad haec est uenturi prima fauilla mali.
tum magis Armenias cupies accedere tigris
\quad et magis infernae uincula nosse rotae,
quam pueri totiens arcum sentire medullis
\quad et nihil iratae posse negare tuae.
nullus Amor cuiquam facilis ita praebuit alas,
\quad ut non alterna presserit ille manu.
nec te decipiat, quod sit satis illa parata:
\quad acrius illa subit, Pontice, si qua tua est,
quippe ubi non liceat uacuos seducere ocellos
\quad nec uigilare alio nomine cedat Amor.
qui non ante patet, donec manus attigit ossa.
\quad quisquis es, assiduas a fuge blanditias!
illis et silices et possint cedere quercus,
\quad nedum tu possis, spiritus iste leuis.
quare, si pudor est, quam primum errata fatere:
\quad dicere quo pereas saepe in amore leuat.
}

\beginsection X

{\obeylines\linesbyfive
O IVCVNDA quies, primo cum testis amori
\quad affueram uestris conscius in lacrimis!
o noctem meminisse mihi iucunda uoluptas,
\quad o quotiens uotis illa uocanda meis.
cum te complexa morientem, Galle, puella
\quad uidimus et longa ducere uerba mora!
quamuis labentis premeret mihi somnus ocellos
\quad et mediis caelo Luna ruberet equis,
non tamen a uestro potui secedere lusu.
\quad tantus in alternis uocibus ardor erat.
sed quoniam non es ueritus concedere nobis,
\quad accipe commissae munera laetitiae:
non solum uestros didici reticere dolores,
\quad est quiddam in nobis maius, amice, fide.
possum ego diuersos iterum coniungere amantis.
\quad et dominae tardas possum aperire fores;
et possum alterius curas sanare recentis,
\quad nec leuis in uerbis est medicina meis.
Cynthia me docuit semper quaecumque petenda
\quad quaeque cauenda forent: non nihil egit Amor.
tu caue ne tristi cupias pugnare puellae,
\quad neue superba loqui, neue tacere diu;
neu, si quid petiit, ingrata fronte negaris.
\quad neu tibi pro uano uerba benigna cadant.
irritata uellit, quando contemnitur illa,
\quad nec meminit iustas ponere laesa minas:
at quo sis humilis magis et subiectus amori,
\quad hoc magis effecto saepe fruare bono.
is poterit felix una remanere puella,
\quad qui numquam uacuo pectore liber erit.
}

\beginsection XI

{\obeylines\linesbyfive
ECQVID te mediis cessantem, Cynthia, Bais,
\quad qua iacet Herculeis semita litoribus,
et modo Thesproti mirantem subdita regno
\quad proxima Misenis aequora nobilibus,
nostri cura subit memores a! ducere noctes?
\quad ecquis in extremo restat amore locus?
an te nescio quis simulatis ignibus hostis
\quad sustulit e nostris, Cynthia, carminibus?
atque utinam mage te, remis confisa minutis,
\quad paruula Lucrina cumba moretur aqua,
aut teneat clausam tenui Teuthrantis in unda
\quad alternae facilis cedere lympha manu,
quam uacet alterius blandos audire susurros
\quad molliter in tacito litore compositam!Ñ
ut solet amota labi custode puella
\quad perfida, communis nec meminisse deos:
non quia perspecta non es mihi cognita fama,
\quad sed quod in hac omnis parte timetur amor.
ignosces igitur, si quid tibi triste libelli
\quad attulerint nostri: culpa timoris erit.
`an mihi non maior carae custodia matris?'
\quad aut sine te uitae cura sit ulla meae?
tu mihi sola domus, tu, Cynthia, sola parentes,
\quad omnia tu nostrae tempora laetitiae.
seu tristis ueniam seu contra laetus amicis,
\quad quicquid ero, dicam' Cynthia causa fuit.
tu modo quam primum corruptas desere Baias:
\quad multis ista dabunt litora discidium,
litora quae fuerant castis inimica puellis:
\quad a pereant Baiae, crimen amoris, aquae!
}

\beginsection XII

{\obeylines\linesbyfive
QVID mihi desidiae non cessas fingere crimen,
\quad quod faciat nobis conscia Roma moram?
tam multa illa meo diuisa est milia lecto,
\quad quantum Hypanis Veneto dissidet Eridano;
nec mihi consuetos amplexu nutrit amores
\quad Cynthia, nec nostra dulcis in aure sonat.
olim gratus eram: non illo tempore cuiquam
\quad contigit ut simili posset amare fide.
inuidiae fuimus: non me deus obruit? an quae
\quad lecta Prometheis diuidit herba iugis?
non sum ego qui fueram: mutat uia longa puellas.
\quad quantus in exiguo tempore fugit amor!
nunc primum longas solus cognoscere noctes
\quad cogor et ipse meis auribus esse grauis.
felix, qui potuit praesenti flere puellae;
\quad non nihil aspersis gaudet Amor lacrimis:
aut si despectus potuit mutare calores,
\quad sunt quoque translato gaudia seruitio.
mi neque amare aliam neque ab hac desistere fas est:
\quad Cynthia prima fuit, Cynthia finis erit.
}

\beginsection XIII

{\obeylines\linesbyfive
TV, quod saepe soles, nostro laetabere casu,
\quad Galle, quod abrepto solus amore uacem.
at non ipse tuas imitabor, perfide, uoces:
\quad fallere te numquam, Galle, puella uelit.
dum tibi deceptis augetur fama puellis,
\quad certus et in nullo quaeris amore moram,
perditus in quadam tardis pallescere curis
\quad incipis, et primo lapsus abire gradu.
haec erit illarum contempti poena doloris:
\quad multarum miseras exiget una uices.
haec tibi uulgaris istos compescet amores,
\quad nec noua quaerendo semper amicus eris.
haec ego non rumore malo, non augure doctus;
\quad uidi ego: me quaeso teste negare potes?
uidi ego te toto uinctum languescere collo
\quad et flere iniectis, Galle, diu manibus,
et cupere optatis animam deponere uerbis,
\quad et quae deinde meus celat, amice, pudor.
non ego complexus potui diducere uestros:
\quad tantus erat demens inter utrosque furor.
non sic Haemonio Salmonida mixtus Enipeo
\quad Taenarius facili pressit amore deus,
nec sic caelestem flagrans amor Herculis Heben
\quad sensit in Oetaeis gaudia prima iugis.
una dies omnis potuit praecurrere amantis:
\quad nam tibi non tepidas subdidit illa faces,
nec tibi praeteritos passa est succedere fastus,
\quad nec sinet abduci: te tuus ardor aget.
nec mirum, cum sit Ioue digna et proxima Ledae
\quad et Ledae partu gratior, una tribus;
illa sit Inachiis et blandior heroinis,
\quad illa suis uerbis cogat amare Iouem.
tu uero quoniam semel es periturus amore,
\quad utere: non alio limine dignus eras.
quae tibi sit felix quoniam nouus incidit error;
\quad et quodcumque uoles, una sit ista tibi.
}

\beginsection XIV

{\obeylines\linesbyfive
TV licet abiectus Tiberina molliter unda
\quad Lesbia Mentoreo uina bibas opere,
et modo tam celeres mireris currere lintres
\quad et modo tam tardas funibus ire ratis;
et nemus omne satas intendat uertice siluas,
\quad urgetur quantis Caucasus arboribus;
non tamen ista meo ualeant contendere amori:
\quad nescit Amor magnis cedere diuitiis.
nam siue optatam mecum trahit illa quietem,
\quad seu facili totum ducit amore diem,
tum mihi Pactoli ueniunt sub tecta liquores,
\quad et legitur Rubris gemma sub aequoribus;
tum mihi cessuros spondent mea gaudia reges:
\quad quae maneant, dum me fata perire uolent!
nam quis diuitiis aduerso gaudet Amore?
\quad nulla mihi tristi praemia sint Venere!
illa potest magnas heroum infringere uires,
\quad illa etiam duris mentibus esse dolor:
illa neque Arabium metuit transcendere limen
\quad nec timet ostrino, Tulle, subire toro
et miserum toto iuuenem uersare cubili:
\quad quid releuant uariis serica textilibus?
quae mihi dum placata aderit, non ulla uerebor
\quad regna uel Alcinoi munera despicere.
}

\beginsection XV

{\obeylines\linesbyfive
SAEPE ego multa tuae leuitatis dura timebam,
\quad hac tamen excepta, Cynthia, perfidia.
aspice me quanto rapiat fortuna periclo!
\quad tu tamen in nostro lenta timore uenis;
et potes hesternos manibus componere crinis
\quad et longa faciem quaerere desidia,
nec minus Eois pectus uariare lapillis,
\quad ut formosa nouo quae parat ire uiro.
at non sic Ithaci digressu mota Calypso
\quad desertis olim fleuerat aequoribus:
multos illa dies incomptis maesta capillis
\quad sederat, iniusto multa locuta salo,
et quamuis numquam post haec uisura, dolebat
\quad illa tamen, longae conscia laetitiae.
nec sic Aesoniden rapientibus anxia uentis
\quad Hypsipyle uacuo constitit in thalamo:
Hypsipyle nullos post illos sensit amores,
\quad ut semel Haemonio tabuit hospitio.
Alphesiboea suos ulta est pro coniuge fratres
\quad sanguinis et cari uincula rupit amor.
coniugis Euadne miseros elata per ignis
\quad occidit, Argiuae fama pudicitiae.
quarum nulla tuos potuit conuertere mores,
\quad tu quoque uti fieres nobilis historia.
desine iam reuocare tuis periuria uerbis,
\quad Cynthia, et oblitos parce mouere deos;
audax a nimium, nostro dolitura periclo,
\quad si quid forte tibi durius inciderit!
multa prius: uasto labentur flumina ponto,
\quad annus et inuersas duxerit ante uices,
quam tua sub nostro mutetur pectore cura:
\quad sis quodcumque uoles, non aliena tamen.
quam tibi ne uiles isti uideantur ocelli,
\quad per quos saepe mihi credita perfidia est!
hos tu iurabas, si quid mentita fuisses,
\quad ut tibi suppositis exciderent manibus:
et contra magnum potes hos attollere Solem,
\quad nec tremis admissae conscia nequitiae?
quis te cogebat multos pallere colores
\quad et fletum inuitis ducere luminibus?
quis ego nunc pereo, similis moniturus amantis
\quad `O nullis tutum credere blanditiis!'
}

\beginsection XVI

{\obeylines\linesbyfive
`QVAE fueram magnis olim patefacta triumphis,
\quad Ianua Tarpeiae nota pudicitiae;
cuius inaurati celebrarunt limina currus,
\quad captorum lacrimis umida supplicibus;
nunc ego, nocturnis potorum saucia rixis,
\quad pulsata indignis saepe queror manibus,
et mihi non desunt turpes pendere corollae
\quad semper et exclusis signa iacere faces.
nec possum infamis dominae defendere noctes
\quad nobilis obscenis tradita carminibus;
(nec tamen illa suae reuocatur parcere famae,
\quad turpior et saecli uiuere luxuria.)
has inter grauibus cogor deflere querelis,
\quad supplicis a longis tristior excubiis.
ille meos numquam patitur requiescere postis,
\quad arguta referens carmina blanditia:
``Ianua uel domina penitus crudelior ipsa,
\quad quid mihi iam duris clausa taces foribus?
cur numquam reserata meos admittis amores,
\quad nescia furtiuas reddere mota preces?
nullane finis erit nostro concessa dolori,
\quad turpis et in tepido limine somnus erit?
me mediae noctes, me sidera plena iacentem,
\quad frigidaque Eoo me dolet aura gelu:
tu sola humanos numquam miserata dolores
\quad respondes tacitis mutua cardinibus.
o utinam traiecta caua mea uocula rima
\quad percussas dominae uertat in auriculas!
sit licet et saxo patientior illa Sicano,
\quad sit licet et ferro durior et chalybe,
non tamen illa suos poterit compescere ocellos,
\quad surget et inuitis spiritus in lacrimis.
nunc iacet alterius felici nixa lacerto,
\quad at mea nocturno uerba cadunt Zephyro.
sed tu sola mei, tu maxima causa doloris,
\quad uicta meis numquam, ianua, muneribus.
te non ulla meae laesit petulantia linguae,
\quad quae solet irato dicere tota loco,
ut me tam longa raucum patiare querela
\quad sollicitas triuio peruigilare moras.
at tibi saepe nouo deduxi carmina uersu,
\quad osculaque impressis nixa dedi gradibus.
ante tuos quotiens uerti me, perfida, postis,
\quad debitaque occultis uota tuli manibus!''
haec ille et si quae miseri nouistis amantes,
\quad et matutinis obstrepit alitibus.
sic ego nunc dominae uitiis et semper amantis
\quad fletibus aeterna deferor inuidia.'
}

\beginsection XVII

{\obeylines\linesbyfive
ET merito, quoniam potui fugisse puellam
\quad nunc ego desertas alloquor alcyonas.
nec mihi Cassiope solito uisura carinam,
\quad omniaque ingrato litore uota cadunt.
quin etiam absenti prosunt tibi, Cynthia, uenti:
\quad aspice, quam saeuas increpat aura minas.
nullane placatae ueniet fortuna procellae?
\quad haecine parua meum funus harena teget?
tu tamen in melius saeuas conuerte querelas:
\quad sat tibi sit poenae nox et iniqua uada.
an poteris siccis mea fata reponere ocellis,
\quad ossaque nulla tuo nostra tenere sinu?
a pereat, quicumque ratis et uela parauit
\quad primus et inuito gurgite fecit iter!
nonne fuit leuius dominae peruincere mores
\quad (quamuis dura, tamen rara puella fuit),
quam sic ignotis circumdata litora siluis
\quad cernere et optatos quaerere Tyndaridas?
illic si qua meum sepelissent fata dolorem,
\quad ultimus et posito staret amore lapis,
illa meo caros donasset funere crinis,
\quad molliter et tenera poneret ossa rosa;
illa meum extremo clamasset puluere nomen,
\quad ut mihi non ullo pondere terra foret.
at uos, aequoreae formosa Doride natae,
\quad candida felici soluite uela choro:
si quando uestras labens Amor attigit undas,
\quad mansuetis socio parcite litoribus.
}

\beginsection XVIII

{\obeylines\linesbyfive
HAEC certe deserta loca et taciturna querenti,
\quad et uacuum Zephyri possidet aura nemus.
hic licet occultos proferre impune dolores,
\quad si modo sola queant saxa tenere fidem.
unde tuos primum repetam, mea Cynthia, fastus?
\quad quod mihi das flendi, Cynthia, principium?
qui modo felices inter numerabar amantis,
\quad nunc in amore tuo cogor habere notam.
quid tantum merui? quae te mihi carmina mutant
\quad an noua tristitiae causa puella tuae?
sic mihi te referas, leuis, ut non altera nostro
\quad limine formosos intulit ulla pedes.
quamuis multa tibi dolor hic meus aspera debet,
\quad non ita saeua tamen uenerit ira mea
ut tibi sim merito semper furor, et tua flendo
\quad lumina deiectis turpia sint lacrimis.
an quia parua damus mutato signa colore?
\quad et non ulla meo clamat in ore fides?
uos eritis testes, si quos habet arbor amores,
\quad fagus et Arcadio pinus amica deo.
a quotiens teneras resonant mea uerba sub umbras,
\quad scribitur et uestris Cynthia corticibus!
an tua quod peperit nobis iniuria curas,
\quad quae solum tacitis cognita sunt foribus?
omnia consueui timidus perferre superbae
\quad iussa neque arguto facta dolore queri.
pro quo diuini fontes et frigida rupes
\quad et datur inculto tramite dura quies;
et quodcumque meae possunt narrare querelae,
\quad cogor ad argutas dicere solus auis.
sed qualiscum es resonent mihi `Cynthia' siluae,
\quad nec deserta tuo nomine saxa uacent.
}

\beginsection XIX

{\obeylines\linesbyfive
NON ego nunc tristis uereor, mea Cynthia, Manis,
\quad nec moror extremo debita fata rogo;
sed ne forte tuo careat mihi funus amore,
\quad hic timor est ipsis durior exsequiis.
non adeo leuiter noster puer haesit ocellis,
\quad ut meus oblito puluis amore uacet.
illic Phylacides iucundae coniugis heros
\quad non potuit caecis immemor esse locis,
sed cupidus falsis attingere gaudia palmis
\quad Thessalus antiquam uenerat umbra domum.
illic quidquid ero, semper tua dicar imago:
\quad traicit et fati litora magnus amor.
illic formosae ueniant chorus heroinae,
\quad quas dedit Argiuis Dardana praeda uiris;
quarum nulla tua fuerit mihi, Cynthia, forma
\quad gratior, et (Tellus hoc ita iusta sinat)
quamuis te longae remorentur fata senectae,
\quad cara tamen lacrimis ossa futura meis.
quae tu uiua mea possis sentire fauilla!
\quad tum mihi non ullo mors sit amara loco.
quam uereor, ne te contempto, Cynthia, busto
\quad abstrahat e nostro puluere iniquus Amor,
cogat et inuitam lacrimas siccare cadentis!
\quad flectitur assiduis certa puella minis.
quare, dum licet, inter nos laetemur amantes:
\quad non satis est ullo tempore longus amor.
}

\beginsection XX

{\obeylines\linesbyfive
HOC pro continuo te, Galle, monemus amore,
\quad (id tibi ne uacuo defluat ex animo)
saepe imprudenti fortuna occurrit amanti:
\quad crudelis Minyis dixerit Ascanius.
est tibi non infra speciem, non nomine dispar,
\quad Theiodamanteo proximus ardor Hylae:
hunc tu, siue leges umbrosae flumina siluae,
\quad siue Aniena tuos tinxerit unda pedes,
siue Gigantea spatiabere litoris ora,
\quad siue ubicumque uago fluminis hospitio,
Nympharum semper cupidas defende rapinas
\quad (non minor Ausoniis est amor Adryasin);
ne tibi sint duri montes et frigida saxa,
\quad Galle, neque expertos semper adire lacus:
quae miser ignotis error perpessus in oris
\quad Herculis indomito fleuerat Ascanio.
namque ferunt olim Pagasae naualibus Argon
\quad egressam longe Phasidos isse uiam,
et iam praeteritis labentem Athamantidos undis
\quad Mysorum scopulis applicuisse ratem.
hic manus heroum, placidis ut constitit oris,
\quad mollia composita litora fronde tegit.
at comes inuicti iuuenis processerat ultra
\quad raram sepositi quaerere fontis aquam.
hunc duo sectati fratres, Aquilonia proles,
\quad hunc super et Zetes, hunc super et Calais,
oscula suspensis instabant carpere palmis,
\quad oscula et alterna ferre supina fuga.
ille sub extrema pendens secluditur ala
\quad et uolucres ramo summouet insidias.
iam Pandioniae cessat genus Orithyiae:
\quad a dolor! ibat Hylas, ibat Hamadryasin.
hic erat Arganthi Pegae sub uertice montis
\quad grata domus Nymphis umida Thyniasin,
quam supra nullae pendebant debita curae
\quad roscida desertis poma sub arboribus,
et circum irriguo surgebant lilia prato
\quad candida purpureis mixta papaueribus.
quae modo decerpens tenero pueriliter ungui
\quad proposito florem praetulit officio,
et modo formosis incumbens nescius undis
\quad errorem blandis tardat imaginibus.
tandem haurire parat demissis flumina palmis
\quad innixus dextro plena trahens umero.
cuius ut accensae Dryades candore puellae
\quad miratae solitos destituere choros,
prolapsum leuiter facili traxere liquore:
\quad tum sonitum rapto corpore fecit Hylas.
cui procul Alcides iterat responsa, sed illi
\quad nomen ab extremis fontibus aura refert.
his, o Galle, tuos monitus seruabis amores,
\quad formosum Nymphis credere uisus Hylan.
`Tu, qui consortem properas euadere casum,
\quad miles ab Etruscis saucius aggeribus,
quid nostro gemitu turgentia lumina torques?
\quad pars ego sum uestrae proxima militiae.
sic te seruato, ut possint gaudere parentes,
\quad ne soror acta tuis sentiat e lacrimis:
Gallum per medios ereptum Caesaris ensis
\quad effugere ignotas non potuisse manus;
et quicumque super dispersa inuenerit ossa
\quad montibus Etruscis, haec sciat esse mea.'
}

\beginsection XXII

{\obeylines\linesbyfive
QVALIS et unde genus, qui sint mihi, Tulle, Penates,
\quad quaeris pro nostra semper amicitia.
si Perusina tibi patriae sunt nota sepulcra,
\quad (Italiae duris funera temporibus,
cum Romana suos egit discordia ciuis,)
\quad sic mihi praecipue puluis Etrusca dolor.
tu proiecta mei perpessa es membra propinqui,
\quad tu nullo miseri contegis ossa solo.
proxima supposito contingens Vmbria campo
\quad me genuit terris fertilis uberibus.
}
\bye
